《同游道场何山二首 其一 道场山》
宋代·程俱

何年窣堵波，独立妙峰顶。憧憧五湖舟，黑月仰光影。

千章列云五，灵液走甘冷。隆楼绝清空，横侧见峰岭。

下窥三州聚，尘末集毫颍。振衣薄云汉，万劫弹指顷。

辽辽天宇大，出没笑蛙井。堂中老比邱，奋迅颇精猛。

拟分数椽地，饱饭卧清境。何必少陵翁，闻钟始深省。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。